《中秋后二日槎城同诸子登逍遥岩》
明代·张穆

残暑未尽归，山气晓已肃。幽岩虽数登，恨负长居宿。

去郊三里馀，幽兴不至独。出门行咏歌，凉风发芳郁。

浅流落野花，疏籁动高木。山僧朴无营，榛莽争石菊。

十年题藓中，隐约尚可读。陟高睇群峰，青削森若竹。

河沿纳溪流，渔网映莎蓼。荒城烟火馀，不似当安隩。

兵甲犹未宁，安能肆林麓。暂为世外欢，共得阔心目。

兔影怜未亏，山头胜华屋。

作者简介：（1607—1688以后）明末清初广东东莞人，字穆之，号铁桥。工诗，善画马，能击剑。壮年往来吴中，结交知名之士。后归隐罗浮山。所画山水有生气。年八十余，尚步履如飞。有《铁桥山人稿》。